Leelee Sobieski

Liliane Rudabet Gloria Elsveta Sobieski (* 10. jún 1983, New York, New York, USA) je americká umelkyňa a bývalá herečka. Je známa z filmov ako "Drvivý dopad" (1998), "Nepobozkaná" (1999), "Jana z Arku" (1999), "Sklenený dom" (2001), "Jazda do pekiel" (2001), "88 minút" (2007), "V mene kráľa" (2007), "Nočný vlak" (2009), "Reklama" (2012) a z televízneho seriálu "Okrsok 22" (2012).
Detstvo a mladosť.
Leelee Sobieski sa narodila v New Yorku. Jej matka, Elizabeth Sobieski je americká filmová producentka a scenáristka, ktorá pracovala aj ako jej manažérka, a jej otec Jean Sobieski je maliar pochádzajúci z Francúzska a má poľsky a švajčiarsky pôvod. Jej starý otec z matkinej strany, kapitán námorníctva Spojených štátov amerických Robert Salomon a bol židovského pôvodu. Má mladšieho brata.
Jej krstné meno Liliane, bolo meno jej starej mamy z otcovej strany. Jedno z jej stredných mien, Elsveta, je odvodené od mena jej matky, Elizabeth.
Kariéra.
Herectvo.
Leelee Sobieski si prvýkrát všimol hľadač talentov v jedálni súkromnej školy v New Yorku. Toto stretnutie viedlo k tomu, že bola pozvaná na konkurz na rolu Claudie vo filme "Interview s upírom" v roku 1994 ale rolu nezískala. V roku 1994 účinkovala v televíznom filme "Stretnutie" po boku Marlo Thomas a Frances Sternhagen. O rok neskôr si zahrala "Kôň pre Danny", kde stvárnila hlavnú detskú rolu.
V roku 1997 si zahrala po boku Tima Allena, Martina Shorta a Valerie Mahaffey v komédii "Džungľa ako džungľa". O rok neskôr získala väčšiu popularitu vo filme "Drvivý dopad". V rovnakom roku si zahrala po boku Barbary Hershey vo filme "Vojakova dcéra neplače".
V roku 1999 účinkovala vo filmoch "Nepobozkaná", "Eyes Wide Shut - Spaľujúca vášeň" a "Jana z Arku", pričom televízny film "Jana z Arku" jej vyniesol nomináciu na Emmy a Zlatý glóbus a stala sa najmladšou herečkou, ktorá kedy stvárnila Janu z Arku na televíznych či filmových obrazovkách.
Za stvárnenie hlavnej úlohy v televíznom filme "Povstanie" z roku 2001 získala druhú nomináciu na Zlatý glóbus. V rovnakom roku účinkovala po boku Paula Walkera vo filme "Jazda do pekiel" a po boku Diane Lane a Stellana Skarsgårda vo filme "Sklenený dom".
V roku 2003 si zahrala postavu Cécile de Volanges v minisérii "Nebezpečné známosti". Ďalej hrala v americkej dráme "Znásilnené" po boku hereckého obsadenia ako Ty Jones, Timothy Hutton a Azura Skye.
V roku 2007 hrala vo filme "V mene kráľa". O rok neskôr hrala vo filme "88 minút". V roku 2009 si zahrala vo filme "Nočný vlak".
V roku 2011 hosťovala v jednej z epizód televízneho seriálu "Dobrá manželka". Od apríla 2012 do augusta 2012 hrala hlavnú úlohu v televíznom seriáli "Okrsok 22". V roku 2012 ukončila svoju hereckú kariéru a začala sa venovať skôr umeleckej činnosti.
Umelecká činnosť.
Svoju umeleckú kariéru začala s manželským menom Leelee Kimmel. Maľuje a vyrezáva abstraktné diela a pracuje vo VR pomocou Google Tilt Brush. Používa svetlé farby, abstraktné a textúrované tvary plávajúce buď na veľkom čiernom alebo bielom pozadí.
Jej debut na samostatnej výstave v roku 2018 s názvom „Channels“ bol otvorený v Journal Gallery vo Williamsburgu v Brooklyne a získal pozitívne recenzie. Vogue uviedol, že výstava a jej práca si „zaručujú vážne zásluhy“.
Súkromný život.
V januári 2009 začala chodiť s módnym návrhárom Adamom Johnom Kimmelom, s ktorým sa zasnúbila v máji toho istého roku. Svadbu mali v roku 2010. Spolu majú dve deti a bývajú v časti Red Hook v Brooklyne.
Sobieski hovorí plynule po francúzsky, čo sa naučila od svojho otca narodeného vo Francúzsku.